Die man in sy groen onderbroekArgieffoto. Dit was twee-uur daardie oggend toe tien polisiemanne – in hul kenmerkende swart uniforms, met die kommunistiese ster wat rooi oor hulle uniformsakke bloei – sy woonsteldeur, so ‘n klipgooi van Century City, afgeskop het. Hulle het Mark, ŉ Oekraïner wat al sowat twee maande in Tsjengdoe Engels gee, uit sy bed gepluk en hom geboei. Hy het net ŉ groen onderbroek aangehad en in geradbraakte Engels probeer uitvind wat aangaan, maar die Chinese-mag het net vinnige Mandaryn na sy kant toe geskiet. Mark is in boeie uit sy woonstelblok geneem, bibberend in sy groen onderbroek… Dit was twee weke gelede. Mark se storie is onder die tafel in gevee, want die Engelse sentrum waarvoor hy werk het baie geld en het die media, regering en die polisie glo betaal om niks oor Mark se penarie uit te lek nie. Mark word aangehou vir “onwelvoeglike gedrag teenoor ŉ 7-jarige dogtertjie”. Hy mag ook nie in China werk nie want hy het net ŉ toeristevisum. Net burgers van sewe lande mag in China werk as Engelse onderwysers – Suid-Afrika is een van hierdie lande. Rosa, ŉ Chinese sakevrou van ŉ mededingende Engelse sentrum, het die storie eerste gehoor, saamgeflans uit brokkies en stukkies wat sy uit die Chinese skinderkringe gehoor het. “Die maatskappy doen niks wettig nie. Hulle betaal die regering en die polisie om stil te bly oor al die onderwysers wat nie Engels kan praat nie, wat vir hulle werk. Die Rus (sy weet nie wat die verskil tussen ŉ Oekraïner en ŉ Rus is nie) het glo ŉ kind geklap…” Haar hand oor haar mond. Kastig geskok oor dié Rus se vermetelheid… Die Chinese is voorstanders van lyfstraf en sal sommer ŉ kind teen sy oor klap… “Mark is onskuldig,” het Lu-Man, die Fransman wat op dieselfde kampus as Mark werk, vertel. “Die kind se ma het haarself op hom afgedwing – ons almal het dit gesien. Hy het haar attensies vriendelik van die hand gewys.” “Hell has no fury like a woman scorned.” Die Westerse onderwysers op die kampus moes stil bly, maar hulle het vir ŉ dag lank ŉ sitstaking gehou. Die Chinese het gedreig om hulle almal te deporteer. Mark is steeds in die tronk. In daardie hel van ŉ plek. Dertig mans in ŉ sel ingehok. Een ete ŉ dag. Kakkerlakke. Komberse op die vloer wat as slaapplek moet dien. In ŉ tronksel waar niemand hom verstaan nie en hy niemand verstaan nie. Hy is ook nog nie aangekla nie en het ook nie in die hof verskyn nie. Niel het hom besoek in die Chinese hel. Hy het steeds sy groen onderbroek aangehad. Geen broek nie. Net ŉ dun blou truitjie. Sy voete en gesig was vuil en vol bloed. Hy is verkrag deur dertig mans en op die koue tronkvloer gelos. Verneder, kaal, sy groen onderbroek in flarde. Verneder. Verskeur. Vir ŉ misdaad waaraan hy nie skuldig is nie.